Kravet om baskisk uavhengighet fra henholdvis Spania og Frankrike oppstod på slutten av 1800-tallet med stiftelsen av Det baskiske nasjonalistparti (EAJ-PNV). Sabino Arana regnes som den baskiske nasjonalismens far. Han stiftet Det baskiske nasjonalistparti, skrev en uoffisiell nasjonalsang og designet det baskiske flagget Ikurrin. Mange av Aranas tekster bærer preg av rasisme og nedsettende karakteristikker av spanjoler og andre folkeslag. Til tross for at de fleste baskiske nasjonalister tar avstand fra Aranas rasetenkning forblir han en viktig person i den baskiske nasjonalismens historie.